	Αρχίζει στην Κεντρική Μακεδονία ο από αέρος εμβολιασμός με δολώματα κατά της λύσσας των κόκκινων αλεπούδων (7/10/2022) 

	  Από τη Γενική Διεύθυνση Αγροτικής Οικονομίας και Κτηνιατρικής της Περιφέρειας Κεντρικής Μακεδονίας ανακοινώνεται ότι ξεκινούν οι πτήσεις για τη ρίψη  δολωμάτων με στόχο τον εμβολιασμό κατά της λύσσας των κόκκινων αλεπούδων για το φθινόπωρο του 2022 στις Περιφερειακές Ενότητες Θεσσαλονίκης, Κιλκίς, Σερρών, Πέλλας και Ημαθίας της Περιφέρειας Κεντρικής Μακεδονίας.
  Στο πλαίσιο της εφαρμογής του προγράμματος επιτήρησης και καταπολέμησης της λύσσας των ζώων στη χώρα η ρίψη των εμβολίων-δολωμάτων κατά της λύσσας θα ξεκινήσει την Τρίτη 11 Οκτωβρίου του 2022

  Το χρονοδιάγραμμα της φθινοπωρινής εκστρατείας του 2022 έχει ως εξής:
· Στις 11 Οκτωβρίου, από την αερολέσχη της Ξάνθης, έξι  αεροπλάνα θα πραγματοποιήσουν ρίψεις για τέσσερις  έως έξι  πτητικές ημέρες, που θα καλύψουν όλη την Περιφέρεια Ανατολικής Μακεδονίας και Θράκης, καθώς και τα ανατολικά τμήματα της Περιφέρειας Κεντρικής Μακεδονίας. 
· Στις 15 με 17 Οκτωβρίου, από την αερολέσχη Παναγίτσας Έδεσσας, έξι  αεροπλάνα θα πραγματοποιήσουν ρίψεις για τέσσερις έως έξι πτητικές ημέρες, καλύπτοντας περιοχές της Περιφέρειας Δυτικής Μακεδονίας και τις βόρειες περιοχές της Περιφέρειας Κεντρικής Μακεδονίας.
 
  Σύμφωνα με το χρονοδιάγραμμα που παρατέθηκε και με την προϋπόθεση ότι δεν θα υπάρξουν καθυστερήσεις, λόγω δυσμενών καιρικών συνθηκών (βροχοπτώσεις, έντονη ομίχλη, ισχυροί άνεμοι, χιονοπτώσεις), ή αεροπορικών απαγορεύσεων (NOTAM), η φθινοπωρινή εκστρατεία εμβολιασμού του 2022 εκτιμάται ότι θα έχει ολοκληρωθεί μέχρι τις 25 Οκτωβρίου του 2022.
Εμβολιασμός δε θα διενεργηθεί σε κατοικημένες αστικές και περιαστικές περιοχές, μεγάλα οδικά δίκτυα και λίμνες. Υπολογίζεται η διασπορά 25 δολωμάτων ανά τετραγωνικό χιλιόμετρο επιφάνειας (τουλάχιστον 20 δολώματα/km2). Η εποπτεία του προγράμματος θα διενεργείται σε καθημερινή βάση από υπαλλήλους του Τμήματος Ζωοανθρωπονόσων της Διεύθυνσης Υγείας των Ζώων της Γενικής Διεύθυνσης Κτηνιατρικής του Υπουργείου Αγροτικής Ανάπτυξης και Τροφίμων, με τη συνδρομή των αρμόδιων Κτηνιατρικών Αρχών των περιοχών όπου διενεργείται ο εμβολιασμός ή εδρεύουν οι αερολέσχες εκκίνησης των αεροσκαφών.
Με στόχο την προστασία της Δημόσιας Υγείας και λόγω της σοβαρότητας της νόσου υπενθυμίζουμε τα μέτρα διαχείρισης των εμβολιακών δολωμάτων και παραθέτουμε σχετικές φωτογραφίες του εμβολιακού δολώματος:
-Να αποφεύγεται η επαφή με τα εμβόλια-δολώματα (μικροί κύβοι χρώματος λαδί-καφέ με οσμή ψαριού) και ειδικά με γυμνά χέρια. Σύμφωνα με το υπ’ αριθ. 2305/265835/25.09.2020 έγγραφο του ΥΠ.Α.Α.Τ., «το εμβολιακό δόλωμα περιέχει ζωντανό ιό ελαττωμένης λοιμογόνου δύναμης και σε περίπτωση επαφής με αυτό πρέπει να ακολουθήσει άμεσα επίσκεψη στο γιατρό» ή μονάδα υγείας.
-Σε περίπτωση που κάποιος πολίτης βρει ένα τέτοιο εμβόλιο-δόλωμα, δεν θα πρέπει να το ακουμπήσει ή να το πατήσει, ενώ αν χρειασθεί να το πιάσει π.χ. για να το απομακρύνει σε κάποιο πιο δύσβατο μέρος, θα πρέπει να το κάνει φορώντας γάντια μιας χρήσης ή χρησιμοποιώντας μια πλαστική σακούλα.
· www.keelpno.gr).
Πληροφορίες για τη νόσο (τηλεοπτικά spots – video, ενημερωτικά φυλλάδια κ.τ.λ.) παρατίθενται στην ιστοσελίδα της Περιφέρειας Κεντρικής Μακεδονίας (www.pkm.gov.gr: Ενδιαφέρουν τον πολίτη → Ενημέρωση για τη Λύσσα) καθώς και στην ιστοσελίδα του ΥΠ.Α.Α.Τ. (www.minagric.gr: Πολίτης → Νοσήματα που μεταδίδονται από τα ζώα στον άνθρωπο → Λύσσα).
 


